מדרגות הכניסה הרחבות לבניין
הר בנטל נשקף מחלונות אחד החדרים במבנה
**מפקדת הצבא הסורי בקוניטרה** הוא בניין נטוש ברמת הגולן, סמוך לקוניטרה. עד לכיבוש רמת הגולן במלחמת ששת הימים שימש הבניין כמפקדת הכוחות הסורים ברמת הגולן.

המבנה נמצא סמוך מאוד לגבול ישראל-סוריה, כקילומטר מערבית לקוניטרה הנטושה, וכ-3 קילומטרים מדרום לצומת בראון, על כביש 98.

המבנה
-----

בניית המבנה החלה בשנת 1960 והסתיימה כעבור שנתיים, בשנת 1962. המבנה הוקם בסיוע סובייטי והוא בנוי ברובו מבטון, כשפינות המבנה מחופות באבן. המפקדה בנויה בצורת 'ח', אורכה 120 מטרים ורוחבה 30 מטרים. למבנה שתי קומות ובנוסף אליהן קומת מרתף וקומת גג, חצר פנימית אחורית וחניה מקורה. 

מדרגות רחבות מובילות אל הכניסה הראשית למפקדה. מאולם הכניסה מתפצלים שני מסדרונות המוליכים לחדרים הרבים. באולם הכניסה ישנו מבנה מדרגות לולייניות המוביל לקומה השנייה ולגג. בסך הכל מכיל המבנה מאות חדרים. המבנה שימש את הצבא הסורי ובו ישבה המפקדה הסורית של אזור קוניטרה ורמת הגולן.

במלחמת ששת הימים שימש המבנה כמפקדת ארמיית השדה וממנו ניהל הצבא הסורי את המערכה. במהלך המלחמה הופצץ המבנה על ידי צה"ל עד שננטש כחלק ממנוסת הצבא הסורי. ב-10 ביוני 1967 בשעות הצהריים הגיעו לאזור הטנקים הראשונים מחטיבה 8, שתפסו את קוניטרה. בהמשך היום נכנסו חיילי צה"ל לתוך המבנה ובמקום נמצאו מסמכי שלל ומפות שהותירו החיילים הסורים מאחור בזמן המנוסה.

לאחר המלחמה התיישבו במקום יחידות של צה"ל ולמשך מספר שנים שימש המבנה את צה"ל. בהמשך ישבו במקום משקיפי האו"ם.

במלחמת יום הכיפורים ספג המבנה פגיעות נוספות כחלק מהקרבות ברמת הגולן בין ישראל וסוריה. כחלק מהסכם הפרדת הכוחות בין ישראל לסוריה ביוני 1974 הוחזרה קוניטרה לסוריה אך אזור המפקדה נותר בידי ישראל.

|  |
| --- |
| * דגל ישראל על מפקדת הצבא הסורי ברמת הגולן לאחר כיבושה במלחמת ששת הימיםדגל ישראל על מפקדת הצבא הסורי ברמת הגולן לאחר כיבושה במלחמת ששת הימים
* סמלי צה"ל על בניין מפקדת החזיתסמלי צה"ל על בניין מפקדת החזית
* תותח נ"מ סורי נטוש באזור בניין החזיתתותח נ"מ סורי נטוש באזור בניין החזית
 |

לאחר שננטש
----------

למרות הפגיעות שספג נותר המבנה עומד. גרם מדרגות לולייניות המוביל לגג קרס אך המבנה אינו נמצא בסכנת קריסה. את קירות המבנה הנטוש והחדרים הפנימיים מעטרים ציורי גרפיטי רבים.

בשנת 2007 הוקם בצמוד למבנה מאגר קוניטרה, האוגר מי גשמים לשימוש חקלאי ברמת הגולן. בשנת 2013 הוקמה בחזית הבניין התחנה השביעית בשביל אלי כהן. אחד החדרים בבניין הוקדש לאלי כהן והוא מנציח את פעילותו של כהן בבניין כששימש כמפקדה סורית.

המבנה הנטוש שימש לצילומים עבור העונה השנייה של הסדרה 'תאג"ד'.

|  |
| --- |
| * מסדרון במבנהמסדרון במבנה
* מדרגות לולייניות בקומה הראשונהמדרגות לולייניות בקומה הראשונה
* גרם מדרגות הרוס המוביל לגגגרם מדרגות הרוס המוביל לגג
* 
* החצר האחורית של המבנה. מאחוריו מאגר המים קוניטרההחצר האחורית של המבנה. מאחוריו מאגר המים קוניטרה
 |

קישורים חיצוניים
----------------

* שלמה מן, בניין החזית הסורית, בבלוג "נעמוש", 27 באפריל 2019
* אסף קמר, תחושת קלאוסטרופוביה לצד נוף מרהיב: ביקרנו במפקדה הסורית הנטושה ברמת הגולן, באתר ynet, 4 בפברואר 2022
* אתר למנויים בלבד איתן לשם, סוריאליזם, פסטורליה ואלי כהן: טיול במפקדת המודיעין הסורי ברמת הגולן, באתר הארץ, 06 בדצמבר 2021
* יוסי וקנין, דניאל דדון, המפקדה הסורית הנטושה ברמת הגולן: מפוארת, מסתורית ומבוקשת, באתר mynet‏ העמק, 17 בספטמבר 2021
* מיפקדת החזית הסורית בקונייטרה, סרטון באתר יוטיוב

הערות שוליים
------------

1. ↑  יוסי וקנין, דניאל דדון, המפקדה הסורית הנטושה ברמת הגולן: מפוארת, מסתורית ומבוקשת, באתר mynet‏ העמק, 17 בספטמבר 2021